FODBOLD:AaB hentede en sejr, da den nordjyske superligaklub fredag eftermiddag var i kamp for første gang under den igangværende træningslejr i Belek i Tyrkiet.

Desna, der overvintrer på en sjetteplads i den bedste ukrainske række, blev slået med 1-0 på det mål, Kasper Pedersen scorede allerede i kampens fjerde minut.

Men ophavsmanden bag målet var Kasper Kusk, der med sit knivskarpe frisparksindlæg fra højre side fandt Kasper Pedersen, der med hovedet akkurat kunne snitte bolden over i det lange målhjørne.

Efter 18 minutters spil var Kasper Kusk også tæt på selv at komme på måltavlen, da kantspilleren efter en flot solotur slap alene med den ukrainske målmand, men Kusk sendte sin afslutning forbi mål.

Som første halvleg skred frem, indfandt der sig flere og flere fejl i AaB's spil, men det var uden, at Desna for alvor blev rigtigt farlige. Den bedste mulighed fik ukrainerne kort før pausen, hvor Jakob Blåbjerg fik blokeret en farlig afslutning.

AaB-træner Jacob Friis gav i opgøret fuld spilletid til 10 af 11 spillere. Kun Lucas Andersen, der de seneste dage har ligget syg, måtte lade sig udskifte i pausen. Det gav comeback til Kasper Risgård, der dermed kom i kamp for første gang i 2019 efter at have siddet udenfor med en lægskade.

Desna skiftede til gengæld hele holdet i pausen, og det var også ukrainerne, der var nærmest en scoring i en ellers chancefattig anden halvleg, men to gange diskede AaB-målmand Jacob Rinne op med fine redninger.

AaB skal i kamp i Belek igen tirsdag, hvor polske Slask Wroclaw er modstanderen.